**Tárgy: Jelentés a két ülés között**

**történt eseményekről**

**ELŐTERJESZTÉS**

**Csemő Község Képviselő-testületének**

**2021. szeptember 28-án tartandó ülésére**

**Tisztelt Képviselő-testület!**

Augusztus 17-i ülésünkön, a kérdések és hozzászólások során több képviselői jelzés és javaslat érkezett, melyek kapcsán az alábbi jelentést teszem:

* **Mikebudai út felújítása**

A képviselői javaslat szerint a Ceglédi úton tábla és záróvonal jelezze az útcsatlakozást.

Ahogy az augusztusi ülésen jeleztem, augusztus 25-én volt az útfejlesztés kapcsán az átadás-átvételi eljárás, ezen a Magyar Közút képviselője nem jelent meg, írásbeli nyilatkozatot akkor nem tett. Szeptember elején megküldte a munkakezdési engedélyt (és a feltételeit) a hatóság a közútcsatlakozás kiépítéséhez.

Erre válaszként emailban én is megkerestem a közút kezelőjét a záróvonal felfestésének és az előjelző tábla kihelyezésének ötletével – erre választ még nem kaptam.

*A gyakorlatban látni fogjuk, hogy történik-e intézkedés…*

* **Belterületi utak táblázása**

A javaslat szerint a Petőfi és a Posta utcák fő közlekedési útvonal jellegének biztosítására, közlekedési táblák kihelyezésére ajánlatot kértem.

Az árajánlat szerint 180.400.-Ft+ ÁFA összegben kivitelezhető. Az árajánlat az alapanyag árak folyamatos változása okán 60 napig érvényes - *döntés szükséges!*

* **Határkövek beszállítása**

A képviselői javaslat hatósági ügyintézést igényel, melynek kapcsán a Jegyző Asszony az alábbiakat állapította meg:

Jelenleg a határkövek helyzetének pontos meghatározása zajlik. A Gyurka dombon, a Határ úton és az Ereklyési úton lévő kövek mindegyike feltehetően magántulajdonban lévő ingatlanon fekszik. Az ingatlanok helyrajzi számának meghatározását követi majd az ingatlantulajdonosok felkutatása, majd egyeztetés velük a kövek elszállításáról.

A Főépítész Asszony véleménye szerint:

A határkövek régen földmérési alappontként szolgáltak, jelentőségük mára elsősorban helytörténeti. Helyesnek és elégségesnek ítélete azt a fennálló gyakorlatot, hogy egy határkő a Helytörténeti Gyűjtemény udvarán mutatja a múltat. Abban az esetben, ha mozdítani szeretné a testület a köveket, akkor először egy helyi védetté nyilvánítási eljárás lefolytatását és földhivatali bejegyeztetést javasol, majd helyi rendelt alkotását ahhoz, hogy „okiratilag” is alátámaszott legyen az áthelyezés.

*Az adatok gyűjtése után Képviselő-testületi előterjesztést fogunk készíteni!*

* **Testvér települési kapcsolat felvétele Gyimesbükk településsel**

Azt minden képviselő tudja, hogy Homoródszentmárton településsel nincs élő kapcsolata Csemőnek. A javaslat szerint a székelyföldi Gyimesbükk település kész az együttműködésre.

Konkrét információm van arról is, hogy Homoródszentmárton is várja az újbóli kapcsolatfelvételt.

Igen, ez egy olyan „terület”, amivel 2014 óta nem törődtem. „Olcsó válasz” lenne, hogy volt fontosabb dolgunk is ennél, mert mindig lesz…

Azt gondolom, hogy a partnerség akkor lehet működőképes, ha sikerül tartalommal megtölteni. Ez egy nagyon szép feladat és véleményem szerint egész embert kíván. Annak személy szerint semmi értelmét nem látom, ha vendégeket fogadunk a falunapon és mi is tiszteletünket tesszük a testvértelepülés ünnepén, ahogy én nem unatkozom egy-egy rendezvény bonyolítása közben, úgy vélhetően a kollégák sem. Annak viszont értelmét látnám, ha az önkormányzati szint mellett az intézményeink között, a civil szervezetek között is lenne és élő a kapcsolat. A csemőiek tudnának és osztozhatnának a másik település örömében, ahogy a nekünk kedves dolgokról az ottani híradások is beszámolnának.

Abszolút el tudnám képzelni, hogy a pedagógusok nem csak udvariassági és ajándékozós látogatásokat tennének egymásnál, hanem szakmai eszmecserére is mód és lehetőség lenne. A non plus ultra pedig az lenne, hogy nyári időszakban csemői gyerekek nyaralhatnának Székelyföldön, ahogy mi is fogadnánk ottani fiatalokat. Számomra ezt jelenti a testvér- települési együttműködés. Ehhez a szándékon és akaraton túl aktív és folyamatos szervezőmunka szükséges, továbbá pénz…

*Arra szeretném kérni a Tisztelt Képviselőtársakat, hogy jelentkezzen, aki vállalná egy együttműködési koncepció kidolgozását, a rendszer kialakítását és fenntartását. Ehhez a jövő évi költségvetésben forrás is rendelhető, ha és amennyiben ezt az akkori lehetőségeink biztosítani tudják.*

* **Közpark elnevezése**

Ahhoz, hogy az épület előtti területrész közterületté váljon, a szabályozás tervet kellene módosítani, egy szabályozási vonalat kellene behúzni.

A Földhivatali alaptérképen látszik, hogy közterület esetében a helyrajzi szám zárójelben van. A Polgármesteri Hivatal telke (176/1) ugyanolyan építési telek, mint a többi, az egy dolog, ha az Önkormányzat a tulajdonos. Ha az Önkormányzat megvesz egy házat, vagy telket, az nem lesz attól közterület.

A helyi építési szabályzat jóváhagyása után (amit megelőz a több hónapig tartó egyeztetési eljárás) lehet a Földhivatalnál földmérő által készített vázrajzzal kérni a telekmódosítást. Akkor a mostani zöld placc és az épület közé kerülne egy telekhatár. A Polgármesteri Hivatal telke annyival kisebb lenne, ettől pedig olyan mértékű lenne a beépítettség, amivel meghaladnánk a megengedett beépítési százalékot figyelemmel az udvarra épülő csarnok épületére is.

Összegezve tehát, vagy csarnok épül, vagy évek munkájával kialakulhat az ingatlan-nyilvántartásban egy olyan közterületi rész, ami elnevezhető.

*Javaslom és a magam részéről a szabályozási terv módosítása helyett a csarnok építését támogatom – ebben is testületi döntés szükséges.*

* **Fő út kitáblázása**

A javaslat szerint a zöldhalmi Fő úton sebességcsökkentő táblák kihelyezése lenne indokolt, vadveszélyt jelző kiegészítő táblák alkalmazásával.

A közlekedési táblák kihelyezésére ajánlatot kértem, melyet mellékelek. Látható, hogy csak annak az útszakasznak a kitáblázása közel 2,5 millió forintba kerülne.

Három „bajt” látok: az első a forrás hiánya; a második, hogy a sebességcsökkentés (és a kiegészítő tábla is) a zöldhalmi Iskola dűlő, a Balla dűlő, a Koncz dűlő, a Fenyvesi dűlő kapcsán is lakossági igényként jelentkezik;a harmadik, hogy a korlátozó tábláknak igazi értelmet az ad, ha a közlekedők figyelemmel vannak a szabályok betartására, illetve ha a szabálysértők szankcionálhatóak – ami viszont a rendőrség hatáskörébe tartozik.

Mindannyian tudjuk, hogy nem állhatunk ott mindig és minden útszakaszon, hogy figyelmeztessünk és ugyanez a rendőrségtől sem várható.

A lakossági igény most a táblák kihelyezését preferálja, aztán meg azért kapunk, hogy minek költöttünk arra, amit nem tudunk kikényszeríttetni/betartatni…

*Azt gondolom, hogy sokkal stabilabb anyagi helyzetben és csak akkor szabad a telepítéseket elvégezni, ha ezt teljes körűen, valamennyi szilárd burkolatú utunkon el tudjuk végezni.*

*Jelenleg erre nincs meg a fedezet, de – döntés szükséges!*

* **Központi játszótér bővítése**

Szeretném elmondani, hogy milyen koncepció mentén történt az elmúlt ciklus eleje óta a közösségi játszóterek fejlesztése.

A központi játszótér mellett játékeszközök települtek a zöldhalmi közösségi házhoz, a tájház környezetébe, a sportcentrumba és az ökocentrumba is.

Nem az volt a cél, hogy minden helyszínen minden generációt kiszolgáljanak a játékok – tehát teljesen tudatosan a legkisebbeknek a zöldhalmi közösségi ház udvarát és az ökocentrum udvarát alakítottuk ki, a nagyobbacskának a központi játszóteret rendeztük be, míg a fiatalok a tájháznál és a sportcentrumban elégíthetik ki mozgás- és szórakozásigényüket.

Másképpen mondva nem szerettem volna, ha egy hintát azért nem tud használni az ovis, mert kamasz gyerek messengerezve elfoglalja azt. A kamasz gyermek menjen a tájházhoz, ott lenghet, foroghat telefonálás közben…

Azt is minden Kedves Képviselő tudja, hogy közterületre csak minősített és vizsgával rendelkező eszközök helyezhetőek el – melyek (nagyon…) más árfekvésben mozognak, mint a kereskedelmi hirdetésekben szereplő akciós termékek.

Kértem és mellékletben csatolom azt az árajánlatot, amely a szabványnak megfelelő három játékeszköz (egyezik az ökocentrum játékaival) beszerzésének és telepítésének költségét tartalmazza. Igen, jól láttátok: bruttó 5.782.815 forint…

*Arra kérem a Tisztelt Képviselőket, hogy döntsenek a fejlesztésről, egyúttal mondjanak véleményt az eddigi gyakorlatról. A döntés során kérem mindenki tartsa szem előtt, hogy szorgalmi időszakban naponta 200 gyermek használja az iskola előkertjét, ebből következően nehezen lenne kivitelezhető, hogy a kisebbek játékát a nagyobbak ne használják. A nem rendeltetésszerű használat következményeit úgy gondolom, nem kell ecsetelnem…*

**Tisztelt Képviselő-testület!**

Örülök, hogy van gondolat és szándék a fejlesztéseket illetően!

Ez nagyon fontos, de közben helyzet is van!

Az a helyzet állt elő, hogy a fejlesztéseink mellett és érdekében jelentősen lecsökkent a tartalékunk, azon belül is a szabadon felhasználható pénzeszközeink mértéke.

Engedjetek meg egy konkrét példát a helyzet érzékeltetésére.

A mini bölcsi fejlesztésről van szó… A projekt fut, az építkezés zajlik, miközben jogszabályi változás miatt kötelező volt módszertani szakértő (Magyar Bölcsődék Egyesülete) bevonása az eljárásba – természetesen nem ingyen.

A szakértővel elkezdődtek az egyeztetések előbb elektronikusan, majd telefonon és személyesen is meglátogatta az építkezést.

Kiderült, hogy hiába van építési engedélyünk, ami alapján folynak a kivitelezési munkák, a szabályzók változása több új elemet is kötelezővé tett, amit eredetileg nem terveztünk és így a költséget sem. A két legjelentősebb változás, hogy a bölcsis gyermekekre eredetileg tervezett terasz (1m2/gyermek) terület 5 m2/gyermek mértékűre változott, így jelentősen meg kell növelni a teraszok területét, ami pénzbe kerül. Ugyanígy kötelező lett a teraszok fölé kihúzható árnyékoló fedést tenni, ami ha kézzel tekerjük 400.000.-Ft, ha távirányítjuk, akkor 800.000.-ft + Áfa…

És nem hibás senki, de a vállalkozótól ezen költségek viselése nem várható. A módszertani szakértő aláírása is kell a működési engedélyhez, aki viszont csak akkor fogja aláírni, ha teljesítünk. Patt…, illetve dehogy - fizeti a be nem tervezett költségeket az önkormányzat… És rettegek az épület berendezéséről, melynek költségét ugye jövőre csúszattunk át, mennyibe fog megállni.

Nem véletlen, hogy jelenleg nincs futó pályázatunk!

Ez az én több, mint 17 évem alatt korábban nem fordult elő, igaz, olyan sem, hogy árajánlatot egy napra, egy hét időtartamra adnak, mert az alapanyagárak elszálltak és például a faipari alapanyagok jelenleg napi árasok úgy, hogy a beszerezési idő tekintetében nemhogy készlet nincs, hanem hetekben számolható…

Bár nem ír januárt most a naptár, mégis szeretném előre megosztani Veletek, hogy a jövő évi feladatok mellett/között terveznünk kell azzal is, hogy 2022-ben 70 éves lesz a település és 25 éves az első virágosítási győzelem.

Úgy gondolom, hogy az évfordulók „megérdemlik” a méltó megemlékezést.

Erről is beszélnünk kell, mert mindez olyan extra kiadást is eredményez(het), amelyre központi költségvetési forrás nem fog rendelkezésre állni.

A tervezés és a megvalósítás is testületi döntést igényel, a javaslatommal még az ősszel elő fogok állni!

*Kérem, hogy jelentésem a Tisztelt Képviselő-testület tudomásul venni szíveskedjen.*

Csemő, 2021. szeptember 20.

Dr. Lakos Roland

polgármester